# 1.2. Presentación do reto

## Glosario

## Hábito saudable

Definición:

  Todas aquelas condutas que se teñen asumidas como propias da vida cotiá e que inciden positivamente no benestar físico, mental e social.

Exemplo:

  A miña mellor amiga ten como hábito saudable ir correr 3 días á semana.

## Saúde

Definición:

  Estado de completo benestar físico, mental e social, e non soamente a ausencia de afeccións ou enfermidades.

Exemplo:

  Unha persoa debe buscar ter unha boa saúde e para iso debe ter no seu día a día hábitos saudables, como camiñar, comer de forma equilibrada, lavar os dentes, e moitos outros.

## Adestrador/a persoal

Definición:

  É unha persoa que se dedica a axudar ás demais a mellorar a súa forma física, a súa saúde e o seu benestar. Este/a profesional elabora plans de traballo con exercicios personalizados, adaptados ás súas necesidades e obxectivos, como aumentar a forza, mellorar a resistencia ou perder peso. Ademais, un adestrador ou adestradora persoal ensina a facer os exercicios correctamente para evitar lesións, e dá consellos sobre unha alimentación axeitada e hábitos de vida saudables.

Exemplo:

  Estou por enriba do meu peso. Traballarei con unha adestradora persoal para que elabore un plan de traballo con exercicios que me axuden a perder peso e me aconselle sobre a mellor maneira de facer estes exercicios e como adoptar uns hábitos saudables.

## Xornada de convivencia

Definición:

  Unha xornada de convivencia é unha seria de actividades realizadas nun día, no que o alumnado participa en diversas actividades sobre unha ou varias temáticas nas que se fomenta a igualdade, a inclusión, a cooperación e as aprendizaxes nesas temáticas.

Exemplo:

  Imos realizar no noso instituto unha xornada de convivencia sobre hábitos saudables coas nosas familias.

# O voso reto

Queredes que as vosas familias sexan capaces de adquirir hábitos de vida saudables?

Se vos parades a pensar, seguro que saberiades dicir se as persoas coas que convivides día a día teñen hábitos de vida saudables ou non. Haberá familiares que os teñan e outros que non... Gustaríavos poder ser os seus adestradores persoais por un día?

Pois a prepararse, porque tedes moito traballo por diante. Para intentar acadar este reto, teredes que formarvos, intentando adquirir unha gran cantidade de coñecementos sobre a saúde. Ides coñecer diferentes test de condición física, aprender a diferenciar alimentos saudables de ultraprocesados, a elaborar rutinas de exercicio físico... e con que obxectivo?

O voso obxectivo será acadar os coñecementos suficientes para ser capaces de organizar unha xornada de convivencia saudable coas vosas familias. Ides facilitarlles a oportunidade de vivir unha xornada de actividade física na que vós seredes os seus adestradores e adestradoras persoais!

Conseguirédelo?

## Lectura facilitada

Queredes que as vosas familias sexan capaces de adquirir hábitos de vida saudables?

Saberiades dicir se as persoas coas que convivides día a día teñen hábitos de vida saudables ou non?

Gustaríavos poder ser os seus adestradores persoais por un día?

Pois a prepararse, porque tedes moito traballo por diante.

O voso obxectivo será acadar os coñecementos suficientes para ser capaces de organizar unha xornada de convivencia saudable coas vosas familias.

Facilitarédeslle a oportunidade de vivir unha xornada de actividade física na que vós seredes os seus adestradores e adestradoras persoais!

Conseguirédelo?

## Audio

audio/wav

# Seredes capaces de...

Organizar unha xornada de convivencia saudable para as vosas familias nas que vós sexades os seus adestradores e adestradoras persoais?

A polo reto!

## Audio

audio/wav

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)