# 4.1. Deseño

# Como vos ides organizar?

Todo traballo debe planificarse con previsión, minimizando os problemas que poidan xurdir cando se leva a cabo.

Isto tamén ocorre na organización do evento Expomoving, na que tedes que ter todos os pasos o máis definidos posible.

A continuación, dásevos unha guía sobre como organizar Expomoving paso a paso:

Organiza o evento Expomoving seguindo estes pasos
Paso 1: Análise inicial e formación de grupos | Nesta análise deberedes ter en conta: Cal é a temática do evento? Falaredes da condición física, da alimentación sa e equilibrada, dos hábitos saudables, do plan de adestramento, de hábitos saudables para ensinar ás vosas familias... A que audiencia vai dirixido? Non é o mesmo falar para adultos que para rapaces e rapazas da vosa idade. Estableceredes os equipos tendo en conta a formación de grupos vistos no apartado 2.1.
Paso 2: Deseño do espazo e ubicacións dos stands | Neste segundo paso, faredes o deseño do espazo Expomoving tendo en conta os 7 stands que estarán presentes. Onde pensades que é mellor desenvolvelo? Como sería a ubicación máis axeitada para os stands tendo en conta os accesos?
Paso 3: Organización das actividades de cada stand e preparación dos recursos materiais | Agora que xa sabedes que haberá 7 stands e a temática de cada un deles, prepararedes en grupos as actividades de cada stand e o seu desenvolvemento. Facede un reparto dos stands do 2 ao 6. Recordade que a organización dos stands 1 e 7 debe ser feita por todo o grupo clase. Os stands: Stand 1: Control de calidade. Stand 2: Quecemento. Stand 3: Resistencia. Stand 4: Forza. Stand 5: Velocidade e axilidade. Stand 6: Coordinación, mobilidade e Flexibilidade. Stand 7: Volta á calma e recarga enerxética. Que actividades se vos ocorren para realizar en cada stand? Revisade o apartado 3.6. "Os stands". Que materiais vos fan falta para cada stand?
Paso 4: Proba previa | Faredes unha simulación do evento antes de levalo acabo? Deste xeito, será posible comprobar se tedes que facer modificacións nalgún stand ou na organización. Os stands son accesibles para todo o mundo?
Paso 5: Promoción do Expomoving | Agora que xa está a organización feita de Expomoving, hai que promocionar este evento. De que formas se pode promocionar?
Paso 6: Desenvolvemento de Expomoving | Supervisade que cada stand teña os materiais precisos para o desenvolvemento das actividades. Reflexionade sobre: Cada stand ten unha persoa presentadora e unha persoa que guíe ás persoas participantes? E ten unha ou varias persoas que expliquen e coordinen as actividades? Creades un ambiente participativo? Unha vez rematada esta xornada, sería recomendable pasar unha enquisa de satisfacción ás persoas participantes?
Paso 7: Avaliación e reflexión final | Por último, reflexionaredes sobre este proceso. Atentos e atentas máis adiante ao apartado 5.1. "Repasando todo"
Non esquezades documentar todo o proceso incluíndo documentos gráficos como fotos ou vídeos para realizar unha montaxe co obxectivo de presentar o voso traballo ao resto de compañeiros e compañeiras.

## Audio

audio/mpeg

## Apoio visual

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)